Document ID: 31984L0424

Direktiva Sveta
z dne 3. septembra 1984
o spremembah Direktive 70/157/EGS o približevanju zakonodaje držav članic o dovoljeni ravni hrupa in izpušnem sistemu motornih vozil
(84/424/EGS)
SVET EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti, zlasti člena 100 Pogodbe,
ob upoštevanju predloga Komisije [1],
ob upoštevanju mnenja Evropskega parlamenta [2],
ob upoštevanju mnenja Ekonomsko-socialnega odbora [3],
ker Direktiva 70/157/EGS [4], nazadnje spremenjena z Direktivo 81/334/EGS [5], v svoji prilogi določa največje ravni hrupa za motorna vozila, namenjena uporabi na cesti, z nadgradnjo ali brez nje, z vsaj štirimi kolesi in največjo konstrukcijsko določeno hitrostjo večjo od 25 km/h, razen za tirna vozila, kmetijske ali gozdarske traktorje in stroje ter vozila za javna dela;
ker so zaradi varstva prebivalstva na mestnih področjih pred hrupom potrebni ustrezni ukrepi za zmanjšanje ravni hrupa motornih vozil; ker takšno zmanjšanje omogoča tehnični napredek v konstrukciji motornih vozil;
ker bi bilo treba Prilogo I k direktivi 70/157/EGS ustrezno spremeniti v smislu zmanjšanja vrednosti dovoljene ravni hrupa, izraženih v dB (A), za vsako kategorijo vozil, na katero se nanaša;
ker takšno zmanjšanje pomeni pomemben napredek v izboljšanju okolja; ker bo treba te določbe kljub temu pozneje revidirati zaradi rezultatov dela Komisije v okviru celostnega pristopa in ob hkratnem upoštevanju vseh bistvenih vidikov predpisov Skupnosti na področju motornih vozil, zlasti tistih, ki se nanašajo na varnost, varovanje okolja in varčevanje z energijo,
SPREJEL NASLEDNJO DIREKTIVO:
Člen 1
V Prilogi I k Direktivi 70/157/EGS je treba besedilo točke 5.2.2.1 nadomestiti z naslednjim besedilom:
"5.2.2.1 Mejne vrednosti
Raven hrupa, izmerjena skladno s točkami od 5.2.2.2 do 5.2.2.5 te priloge, ne sme presegati naslednjih vrednosti:
| Kategorija vozil | Vrednosti, izražene v dB (A) |
5.2.2.1.1 | Vozila, namenjena za prevoz potnikov, ki imajo največ devet sedežev, vključno z vozniškim sedežem | 77 |
5.2.2.1.2 | Vozila, namenjena za prevoz potnikov, ki imajo več kot devet sedežev, vključno z vozniškim sedežem, in z največjo dovoljeno maso, ki presega 3,5 tone, in: | |
5.2.2.1.2.1 | - z močjo motorja manjšo od 150 kW | 80 |
5.2.2.1.2.2 | - z močjo motorja najmanj 150 kW | 83 |
5.2.2.1.3 | Vozila, namenjena za prevoz potnikov, ki imajo več kot devet sedežev, vključno z vozniškim sedežem; vozila, namenjena za prevoz blaga: | |
5.2.2.1.3.1 | - z največjo dovoljeno maso, ki ne presega 2 t | 78 |
5.2.2.1.3.2 | - z največjo dovoljeno maso večjo od 2 t, vendar manjšo od 3,5 t | 79 |
5.2.2.1.4 | Vozila, namenjena za prevoz blaga, z največjo dovoljeno maso nad 3,5 t | |
5.2.2.1.4.1 | - z močjo motorja pod 75 kW | 81 |
5.2.2.1.4.2 | - z močjo motorja najmanj 75 kW, vendar pod 150 kW | 83 |
5.2.2.1.4.3 | - z močjo motorja najmanj 150 kW | 84 |
Vendar
- je treba pri vozilih kategorij 5.2.2.1.1 in 5.2.2.1.3 povečati mejne vrednosti za 1 dB (A), če imajo dizelski motor z direktnim vbrizgavanjem,
- je treba pri vozilih z največjo dovoljeno maso nad 2 t, ki so namenjena za uporabo kot terenska vozila, mejne vrednosti povečati za 1 dB (A), če imajo moč motorja manjšo od 150 kW, oziroma za 2 dB (A), če je moč njihovega motorja 150 kW ali več."
Člen 2
1. Po 1. januarju 1985 države članice ne smejo zaradi razlogov, ki se nanašajo na dovoljene ravni hrupa in izpušni sistem:
- zavrniti podelitve EGS-homologacije za določen tip motornega vozila, izdaje dokumenta iz tretje alinee člena 10 (1) Direktive Sveta 70/156/EGS z dne 6. februarja 1970 o približevanju zakonodaje držav članic o homologaciji motornih in priklopnih vozil [6], nazadnje spremenjene z Direktivo 80/1267/EGS [7], ali pa podelitve nacionalne homologacije, ali
- prepovedati začetka uporabe vozil,
če sta raven hrupa in izpušni sistem tega tipa vozil ali teh vozil skladna z določbami Direktive 70/157/EGS, kakor je spremenjena s to direktivo.
2. Po 1. oktobru 1988 države članice
- ne smejo več izdajati dokumenta iz tretje alinee člena 10 (1) Direktive 70/156/EGS za tip motornega vozila, čigar raven hrupa in izpušni sistem nista skladna z zahtevami Direktive 70/157/EGS, kakor je spremenjena s to direktivo,
- lahko zavrnejo podelitev nacionalne homologacije za tip motornega vozila, čigar raven hrupa in izpušni sistem nista skladna z zahtevami Direktive 70/157/EGS, kakor je spremenjena s to direktivo.
Pri vozilih kategorije 5.2.2.1.3 v smislu člena 1, ki so opremljena z dizelskim motorjem, in pri vozilih kategorije 5.2.2.1.4 se datum "1. oktober 1988" nadomesti z datumom "1. oktober 1989".
3. Od 1. oktobra 1989 države članice lahko prepovedo začetek uporabe vozil, pri katerih raven hrupa in izpušni sistem nista skladna z zahtevami Direktive 70/157/EGS, kakor je spremenjena s to direktivo.
Vendar se za vozila kategorije 5.2.2.1.3 iz člena 1, ki so opremljena z dizelskim motorjem, in za vozila kategorije 5.2.2.1.4 datum "1. oktober 1989" nadomesti z datumom "1. oktober 1990".
Člen 3
Svet se bo na podlagi poročila Komisije o morebitnih novih ukrepih glede predpisov na področju motornih vozil, ki ga je treba pripraviti ob upoštevanju dejavnikov varnosti, varovanja okolja in varčevanja z energijo, najpozneje do 31. decembra 1990 odločil o ponovni reviziji določb Direktive 70/157/EGS.
Člen 4
Države članice do 1. januarja 1985 sprejmejo predpise potrebne za uskladitev s to direktivo in o tem takoj obvestijo Komisijo.
Člen 5
Ta direktiva je naslovljena na države članice.
V Bruslju, 3.septembra 1984

Labels: 8
20